Vurderer å se Branns skjebnekamp på TV
– Jeg hater å se på kampene uten å få påvirket noe selv. Jeg liker det ikke. Da blir jeg bare frustrert. Pedersen ble presentert som redningsmann og frelser da han ble hentet til Bergen i sommer, men mister skjebnekampen i Haugesund i kveld. VG Live: Følg Haugesund-Brann fra 18.00 her! I den viktige 2-1-seieren over Sogndal sist pådro han seg et unødvendig gult kort og må sone karantene. – Jeg syns ikke det var noe gult kort. Dommeren sa jeg kom i stor fart, men jeg kan jo ikke noe for at jeg er rask. Pedersen regner med at han blir med Brann-troppen til Haugesund, men vurderer å bli hjemme for å se lagkompisene i aksjon på den ene TV-skjermen og Sogndals møte med Stabæk på den andre. De to kampene avgjør hvilket lag som får en ny sjanse til å berge plassen gjennom kvalifisering. – Du har ikke vurdert å stå sammen med Brann-fansen på tribunen? – Det kunne sikkert vært moro, men jeg tror ikke jeg skal drive med det.Bergen skjelver for andre helg på rad. Det gikk bra forrige søndag da bergenserne fylte stadion til randen og Rikard Norling kunne feire en sjelden hjemmeseier. Pedersen vraket seriemester Molde i sommer for å oppleve trøkket i byen. To ganger har han fått føle at det var et korrekt valg. Da han scoret mot Rosenborg og i 2-1-triumfen sist. – Jeg kjente det var noe spesielt. Man merker de 4000 ekstra på tribunen. Folk er veldig opptatt av Brann her. Det er mye følelser. Pedersen sier selv han «skulle ønske han hadde prestert bedre enn han har gjort» etter å ha blitt hentet tilbake fra det skadeplagede oppholdet i nederlandske Vitesse Arnhem. Men: – Uten matchtrening kunne jeg ikke komme hit for å trylle. Det var store forventninger, og jeg føler ikke jeg har spilt dårlig, men jeg kan mer enn jeg har fått vist frem. Krav er uansett bra for, da vet man at publikum syns man er god, sier kraftspissen.– Har du fått kjeft av folk du møter på gata? – Ansikt til ansikt får man ikke den dritten man hører fra tribunen og leser på nettet. De som kaller seg eksperter og kaster terning har ikke vært like imponert, har jeg hørt. Men jeg leser ikke aviser når jeg ikke scorer, hevder Pedersen. De som leser aviser har fått med seg at den heftig tatoverte spissen får ikke mindre enn én million kroner i bonus dersom Brann berger plassen i Tippeligaen. Det er mye penger selv for en 24-åring som har levd en fotballen siden han begynte på videregående og som har vært proff i tre land. – Jeg har ikke tenkt ett sekund på de pengene. Man glemmer det rett og slett. – Men det er mye penger? – Det er det. Så klart det hadde vært fint å få dem. Det er en motivasjonsfaktor at man får noe igjen dersom laget gjør det bra, men dette tenker jeg ikke på før etter kampen mot Haugesund. – Hva skal millionen eventuelt brukes til? – Jeg får vel prøve å være litt smart ... Allerede i sommer ble Pedersen og Brann enige om at han ikke ble med ned i 1. divisjon dersom alt skulle gå galt.
Brann-spiss Marcus Pedersen (24) vet ikke om han orker å se kveldens nedrykksdrama fra tribuneplass i Haugesund.